Ané Yesus a ngá dzó béjudio bé ngá bwíni ñí ná,
“Ngé míní tɔbɔ mbán áyágalé dam été,
mína ye bɔ béñá béyága bam;
éde mína ye yem bébélá,
bébélá fe ñí aa ye mína tɔɔ filí.”
Ané bé ngá yalan ya ñí ná,
“É mvɔŋ Abraam édɔ bí ne,
bĭá bé ki tɔbɔ áloá mot enziŋ.
Nzá amvála wa dzó ná,
‘Mína ye tɔbɔ filí?’”
Éde Yesus ñí a ngá yalan ya bɔ ná,
Bébélá ya bébélá ma dzó mína ná,
éñí áse aa bɔ nsémm a ne oloá ye á nsémm.
Oloá wá wăá tɔbɔ ki eyɔŋ ése á ndá;
ve fáve mwán éñe aa tɔbɔ eyɔŋ ése.
Édɔ ná,
ngé Mwán a tɔɔ́ mína filí,
mína ye tɔbɔ ñá filí.
Ma yem ná é mvɔŋ Abraam édɔ míní ne,
ve mína,
mína dzéŋ ná míní ywíñ ma,
amú ná éfíá dam dĕé belé afóo ébe mína.
É mam me yén yaá ébe Tará;
émɔ ma kɔ́bɔ,
ané mína mína bɔ fe é mam míní wók yaá ébe ésúá wenan.
Éde bá bé ngá yalan ya ñí ná,
“É tará wea éñe a ne Abraam.”
Ané Yesus a ngá dzó bɔ́ ná,
“Ngé é bwán Abraam ébɔ́ míní bɔ,
ngé míbɔann Abraam émyɔ mína bɔ.
Ve éndagá mína mína dzéŋ ná míní ywíñ ma,
é mot me kɔ́bɔ yaá mína é bébélá me wók yaá ébe Nzamá.
Édí te Abraam ñí eé ndzí dɔ bɔ.
Mína bɔ míbɔann ésúá wenan.”
Éde bé ngá dzó ñí ná,
“Bíí ndzí byála bíbwan été;
bí belé éséá mbɔ́ɔ́,
Nzamá.”
Ané Yesus a ngá dzó bɔ́ ná,
Ngé Nzamá éñe á bɔ Ésúá wenan,
ngé mína dziŋ ma,
amú ná é ma ñí éñe maá sɔ́ ébe Nzamá,
akála ná meé ndzí sɔ́ ya é nguu dzam mámyen,
ve fáve ná éñe aá lóm ma.
Amú dzé mínăá wók nkɔ́bɔ wɔm?
Akála ná míní sés wók bífíá byam.
Míní ne é bwán ésúá wenan déble,
míkómánn ésúá wenan émyɔ fe mína kómo dzálá.
A ne nywíññ bot atéé ye átáraga,
eé ndzí tɔbɔ mbán á bébélá été,
amú ná bébélá a sés ébe éñe.
Éyɔŋ aa kɔ́bɔ mineá,
aa kɔ́bɔ é dzam deñ émyen,
amú ná a ne nnéneá ya fe éséá mineá.
Ve ma,
akála ná ma kɔ́bɔ bébélá,
mínăá bwíni ma.
Nzá ye ébe mína aa bwaale ma nsémm?
Ngé ma kɔ́bɔ bébélá,
amú dzé mínăá bwíni ma?
Éñí a ne é mot Nzamá,
aa wók bífíá Nzamá;
dzam te édɔ mínăá wók ya dɔ,
amú ná míní sés ébá Nzamá.
Ané betébosú béye bejudio bé ngá yalan ya ñí ná,
“Nde bĭá dzó bébélá ná o ne mwann Samaritano ya fe ná o belé mbéa nsísim?”
Éde Yesus a ngá yalan ná,
“Mĕé belé mbéa nsísim,
fáve ná ma séme é Tará wɔm,
ve mína mína lére ma osoán.
Ve ma măá dzéŋ é dúmá dam,
éñí aa dzéŋ dɔ a ne;
aa kík fe misaŋ.
Ma dzó mína bébélá ya bébélá ná,
ngé mot a dzálá bífíá byam,
ăá ye wú mbéámbéá.”
Éde betébosú béye bejudio bé ngá dzó ñí ná,
“Áwola dí édɔ bí túga yaá yem ná o belé mbéa nsísim.
Abraam ya bekúlu medzó baá wú,
éde wa wa dzó ná,
‘Ngé mot a baale bífíá byam ăá ye kyak awú mbéámbéá.’
Ye o ne bora mot ádaŋ tará wea Abraam éñí aá wú?
Bekúlu medzó bá bá wú fe.
Wa bɔ wámyen nzá?”
Éde Yesus a ngá yalan ná,
“Ngé ma vé mámyen dúmá,
é dúmá dam é ne nzeze;
Tará éñe a ne éñí aa ye ma vé dúmá;
éñí mína dzó ná,
‘a ne é Nzamá wea.’
Mína mínăá yem ñí;
ve ma ma yem ñí.
Véa ngé ma dzó ná măá yem ñí ma ye bɔ nnéneá ané mína.
Ve fáve ná ma ma yem ñí,
ma baale fe éfíá deñ.
Ésúá wenan Abraam,
a ngá sán eé yana ná áyén é mos wɔm;
aá yén wɔ́,
á ŋga sán fe.”
Dzam te édɔ betébosú béye bejudio bé ngá dzó ya ñí dɔ ná,
“Wăá bé ki belé mibú mewóm mé tán!
Ye ná o yén yaá Abraam?”
Éde Yesus a ngá dzó bɔ́ ná,
“Ma dzó mína bébélá ya bébélá ná,
kaa ná Abraam á byála,
ma me ne.”
Ané bé ngá twáa mekwá ná bá lúm ñí mɔ;
ve Yesus ñí a ngá sɔbɔ,
a kwíñ á templo átán.
[Ané a ngá kólo bɔ́ été,
a kéñ].